钦定古今图书集成/明伦汇编/宫闱典/第072卷 > 《请复子正位疏》苏安恒
## 钦定古今图书集成/明伦汇编/宫闱典/第072卷 > 《请复子正位疏》苏安恒

臣闻“历数在躬，握璿玑者哲后；天命攸属，临宝极者
圣人。或揖让而昇，或干戈以定，二途一也，古今共之。”
伏惟皇帝陛下德合天地，泽流河海，庶物和平，灵光
充塞。臣谓胥庭之化，无以过也。陛下钦先圣之顾托，
受嗣子之推让，岂不以极斯大节，成此鸿勋？应天顺
人，于今二十馀年矣。臣驰情缃素，窃见女娲之代，风
俗简朴，人淳易理，垂衣拱手，不足可言。洎汉朝以惠
帝幼冲，吕后监抚，享国八岁，日不暇给，虽传简策，亦
乌足道哉！岂如陛下之在位，五星同色，四海无波。陛
下造明堂，即祖文宗武之业也；封中岳，则万代一时
之事也，受宝图，即“《河图》《洛书》”之瑞也。功既大矣，业既
成矣，即当捐其犬马，减其服御，观四“大其如遗，视万
乘其若脱。”陛下岂不闻“虞舜褰裳，周公复辟？”良以大
禹至圣，成王既长，推位逊国，其道备焉。故舜之于禹，
事祇族亲；旦与成王，不离叔父。且族亲何如子之爱？
叔父何如母之恩？今太子孝敬是崇，春秋既壮，若使
统临宸极，何异陛下之身？陛下年德既尊，宝位将倦，
机务殷重，浩荡劳心。“何不释位东宫，自怡圣体？陛下
纵日慎一日，虽休勿休，其若大宝何？其若人事何？陛
下辍金轮”“圣神”等号，即是厌倦万机之象，此谓天意
也。太子以奸臣枉遘，久已自新，相王推位青宫，退居
朱邸，天下闻之，莫不讴吟圣代，此谓人事也。故知天
意人事，锺我圣朝，大臣重禄不言，近臣畏罪不谏，使
我君有尧舜之位，不行尧舜之道。故《书》曰：“后德惟臣”，
此之谓也。臣又闻自古明王之以孝理天下者，不见
二姓而俱王也。当今梁、定、河内、建昌诸王等，承陛下
之荫覆，并得封王，臣恐千秋万岁之后，于事非便。今
请黜为公侯，任以闲薄曹务。臣又闻陛下有二十馀
孙，今无尺土之侯，此非长久计也。臣请四面都督及
要冲州郡，分土而王之。纵今年尚幼小，未闻养人之
术，臣请择立师傅，成其孝敬之道。将以夹辅周室，藩
屏皇家，使累叶重光，飨祀不辍，斯为美矣，岂不大哉！
臣今又闻外寇侵边，觇中国，陛下居总章，申庙筭，赫
然发怒，分阃出师，挽粟飞刍，十室而九，挠簳铄刀，以
时系年。即士卒不遑，府库空竭，此其谓也。陛下若能
告倦万机，推位太子，分州列郡，以王子孙，自然四裔
闻之，系颈面䌸；百姓闻之，鼓腹击壤。史臣曰：“‘掩娲燧
而迈胥庭’。后代闻之，曰：‘四三皇而六五帝’。”岂虚也哉！
岂虚也哉！臣山中一草莱耳，无击锺鼎食之荣，有硕
学鸿儒之业。臣来日跪而辞父，父谓臣曰：“丈夫处代
君子，生平”必当献一谋，画一策，厥涂不就，草木何殊？
今上有尧舜之德，下有稷皋之位。古人有言：“‘欲安其
家，必先安其国；欲安其亲，必先安其君’。当今天下虽
安，亦有未然之计。故《书》曰：‘若昔大猷，制治于未乱，保
邦于未危’。此其谓也。”臣母又谓臣曰：“朝暮倚闾而望，
汝若能上干人主，进书献说，扬名后代，以荣父母，是
吾之子也。”臣感父母之言，明发不寐。今故杖策千里，
徒步三川，虽牵拙而无同，敢献芹而窃抃。陛下若采
微臣一言之善，成国家万代之基，臣之恳诚幸甚。谨
言。